4. ΕΛΕΥΘΕΡΗ ΚΥΚΛΟΦΟΡΙΑ ΤΩΝ ΚΕΦΑΛΑΙΩΝ

Συνθήκη για την Ευρωπαϊκή Ένωση

Συνθήκη περί ιδρύσεως της Ευρωπαϊκής Κοινότητας.

1. Παρά τις υποχρεώσεις δυνάμει των Συνθηκών στις οποίες βασίζεται η Ευρωπαϊκή Ένωση, η Πολωνία μπορεί να διατηρήσει, για πέντε έτη από την ημερομηνία προσχώρησης, τους κανόνες περί αποκτήσεως δευτερεύουσας κατοικίας που περιλαμβάνονται στο Νόμο της 24ης Μαρτίου 1920 για την απόκτηση ακίνητης περιουσίας από αλλοδαπούς (Dz.U. 1996, Nr 54, poz. 245, τροποποιημένος), όπως τροποποιήθηκε.

Οι υπήκοοι των κρατών μελών και οι υπήκοοι των κρατών που είναι μέρη στη Συμφωνία για τον Ευρωπαϊκό Οικονομικό Χώρο, οι οποίοι διαμένουν νόμιμα στην Πολωνία για τέσσερα συνεχόμενα έτη, δεν υπόκεινται, όσον αφορά την απόκτηση δευτερεύουσας κατοικίας, στις διατάξεις της προηγούμενης παραγράφου ή σε οιαδήποτε άλλη διαδικασία πέραν αυτών που εφαρμόζονται στους Πολωνούς υπηκόους.

2. Παρά τις υποχρεώσεις δυνάμει των Συνθηκών στις οποίες βασίζεται η Ευρωπαϊκή Ένωση, η Πολωνία μπορεί να διατηρήσει σε ισχύ, για δώδεκα έτη από την ημερομηνία προσχώρησης, τους κανόνες που περιλαμβάνονται στο Νόμο της 24ης Μαρτίου 1920 για την απόκτηση ακίνητης περιουσίας από αλλοδαπούς (Dz.U. 1996, Nr 54, poz. 245, τροποποιημένος), όπως τροποποιήθηκε, για την απόκτηση γεωργικών και δασικών εκτάσεων από φυσικά πρόσωπα που δεν είναι μόνιμοι κάτοικοι ή υπήκοοι της Πολωνίας. Σε καμία περίπτωση δεν είναι δυνατό η μεταχείριση υπηκόων των κρατών μελών ή νομικών προσώπων που έχουν συσταθεί σύμφωνα με τη νομοθεσία άλλου κράτους μέλους να είναι λιγότερο ευνοϊκή όσον αφορά την απόκτηση γεωργικών και δασικών εκτάσεων από την ισχύουσα κατά την ημερομηνία υπογραφής της Συνθήκης Προσχώρησης.

Οι υπήκοοι άλλου κράτους μέλους ή κράτους που είναι μέρος στη Συμφωνία για τον Ευρωπαϊκό Οικονομικό Χώρο, οι οποίοι επιθυμούν να εγκατασταθούν ως αυτοαπασχολούμενοι γεωργοί και διαμένουν νόμιμα και μισθώνουν γη στην Πολωνία ως φυσικά ή νομικά πρόσωπα για τουλάχιστον τρία συνεχόμενα έτη, δεν υπόκεινται στις διατάξεις του προηγούμενου εδαφίου ούτε σε οιαδήποτε άλλη διαδικασία πέραν αυτών που εφαρμόζονται στους Πολωνούς υπηκόους, όσον αφορά την αγορά γεωργικών και δασικών εκτάσεων από την ημερομηνία προσχώρησης. Στα βοεβοδάτα Warmińsko-Mazurskie, Pomorskie, Kujawsko-Pomorskie, Zachodniopomorskie, Lubuskie, Dolnośląskie, Opolskie και Wielkopolskie, ο χρόνος παραμονής και μίσθωσης που αναφέρεται στην προηγούμενη περίοδο παρατείνεται σε επτά έτη. Ο χρόνος μίσθωσης που προηγείται της αγοράς γης υπολογίζεται, ατομικά, για κάθε υπήκοο κράτους μέλους ο οποίος μίσθωνε γη στην Πολωνία, από την πιστοποιηθείσα ημερομηνία της αρχικής συμφωνίας μίσθωσης. Οι αυτοαπασχολούμενοι γεωργοί που μίσθωναν γη όχι ως φυσικά αλλά ως νομικά πρόσωπα, μπορούν να μεταφέρουν τα δικαιώματα του νομικού προσώπου δυνάμει της συμφωνίας μίσθωσης στους εαυτούς τους ως φυσικά πρόσωπα. Για τον υπολογισμό της περιόδου μίσθωσης που προηγείται του δικαιώματος αγοράς, συνυπολογίζεται η περίοδος μίσθωσης των συμβάσεων με την ιδιότητα του νομικού προσώπου. Μπορούν να υπάρξουν συμφωνίες μίσθωσης από φυσικά πρόσωπα με πιστοποιημένη αναδρομική ημερομηνία, έτσι ώστε να λαμβάνεται υπόψη η συνολική περίοδος μίσθωσης των πιστοποιημένων συμβάσεων. Δεν υπάρχουν προθεσμίες για τους αυτοαπασχολούμενους γεωργούς προκειμένου να μετατρέψουν τις ισχύουσες συμβάσεις μίσθωσης σε συμβάσεις φυσικών προσώπων ή σε γραπτές συμβάσεις με πιστοποιημένη ημερομηνία. Η διαδικασία για τη μετατροπή των συμβάσεων μίσθωσης πρέπει να είναι διαφανής και, σε καμία περίπτωση, δεν μπορεί να αποτελέσει νέο εμπόδιο.

Το τρίτο έτος μετά την ημερομηνία προσχώρησης, πραγματοποιείται γενική ανασκόπηση αυτών των μεταβατικών μέτρων. Προς τούτο, η Επιτροπή υποβάλει έκθεση στο Συμβούλιο. Το Συμβούλιο μπορεί, αποφασίζοντας ομόφωνα βάσει πρότασης της Επιτροπής, να αποφασίσει τη συντόμευση ή περάτωση της μεταβατικής περιόδου που αναφέρεται στο πρώτο εδάφιο.

Κατά τη μεταβατική περίοδο, η Πολωνία εφαρμόζει, με νόμο, διαδικασία χορήγησης αδειών, η οποία διασφαλίζει ότι η χορήγηση αδειών για την απόκτηση ακινήτου περιουσίας στην Πολωνία βασίζεται σε αντικειμενικά, σταθερά, διαφανή και δημόσια κριτήρια. Τα κριτήρια αυτά εφαρμόζονται χωρίς διακρίσεις και δεν οδηγούν σε διαφοροποίηση μεταξύ υπηκόων των κρατών μελών που διαμένουν στην Πολωνία.

--------------------------------------------------